Geen permitte vir vissers weens stukkende rekenaarstelsel | Maroela Media
Geen permitte vir vissers weens stukkende rekenaarstelsel
Vissers sukkel om aansoek te doen vir visvangpermitte omdat die departement van landbou, bosbou en visserye se aanlyn stelsel waarvolgens hulle moet aansoek doen, die afgelope twee weke al stukkend is.
Gevolglik kan beroepsvissers die risiko loop om hul inkomste te verloor of in die tronk te beland.
Dave Bryant, die DA se woordvoerder oor omgewingsake, bosbou en vissery, het aan Maroela Media gesê 'n tegniese probleem duik op wanneer vissers hul bewyse van permitaansoeke elektronies aan die departement probeer deurstuur. Die departement ontvang dus nie hul aansoeke nie en die aansoekproses word nooit voltooi nie.
Hy sê die departement stel boonop nie die aansoekers in kennis van die tegniese probleme nie.
"Gevolglik moet talle vissermanne sonder die nodige visvangpermitte op die water uitgaan en die risiko loop om in hegtenis geneem te word of dat hul bote geskut word," sê Bryant.
Hy sê met die snoekseisoen wat nou om die draai is, kan vissers 'n groot verlies aan inkomste ly omdat dié seisoen vir baie vissers 'n hoogtepunt ten opsigte van inkomste beteken.
Die DA het in 'n brief aan Barbara Creecy, minister van omgewing, bosbou en visserye, gevra dat sy spoedig sal ingryp en verseker dat die departement se rekenaarstelsel herstel word.
"Hierdie kwessie is net weereens 'n bewys van die departement se swak bestuur. Hulle misluk om basiese administratiewe funksies te verrig, wat enige goed bestuurde regering effektief moet kan doen.
"Die regering wys ook weereens hoe min hy omgee vir die regte en lewensbestaan van vissermanne."
Werkgewer kan jou dalk pos oor 'roekelose' Covid-19-gedrag
Kan iemand dalk die regering inlig dat as iets gebreek het, dit reggemaak kan word?
Geld dit ook as ons by Hoxies wil aan visvang?
Ek is bly vir die snoek se onthalwe. Die paar minute se smaak regverdig nie die lyding en dood van seediere nie. Ook nie die skade wat visvang en hengel aanrig aan riviere, damme en die oseane. Ons het nie land of seediere se liggaamsdele nodig om gesond te leef nie. 'n Dierevriendelike lewenstyl is goed vir die diere, ons gesondheid, en die omgewing
Pateties is al waaraan ek kan dink. Die onbevoegdheid is verstommend.
"…of in die tronk te beland."
Die kreef en perlemoensmokkelaars wat openlik hul ding doen beland nie eers in die tronk waar hulle hoort nie.